Жалба, подадена на 18 юни 2024 г. — Engie E.S./Парламент
(Дело T-308/24)
Език на производството: френски
Страни
Жалбоподател: Engie Energie Services (Париж, Франция) (представител: N. Nahmias, avocat)
Ответник: Европейски парламент
Искания
Жалбоподателят моли Общия съд:
да отмени решението от 19 април 2024 г., с което Европейският парламент е отхвърлил офертата, представена от жалбоподателя в рамките на процедурата по консултация с оглед на възлагането на поръчката с наименование „Управление и поддръжка на техническите инсталации на сградите на Европейския парламент в Страсбург“ и с номер 06A80/2023/M052, като тази поръчка е възложена на дружеството Dalkia SA,
да отмени решението от 14 май 2024 г., с което Европейският парламент е отхвърлил искането за преразглеждане на решението за възлагане на дружеството Dalkia SA на поръчката с наименование „Управление и поддръжка на техническите инсталации на сградите на Европейския парламент в Страсбург“ и с номер 06A80/2023/M052,
да бъде отменено решението, с което Европейския парламент е възложил на дружеството Dalkia SA поръчката с наименование „Управление и поддръжка на техническите инсталации на сградите на Европейския парламент в Страсбург“ и с номер 06A80/2023/M052, съгласно обявлението за възлагане от 11 юни 2024 г.,
да осъди Европейския парламент да заплати всички съдебни разноски.
Основания и основни доводи
Жалбоподателят изтъква две основания в подкрепа на жалбата.
Първо основание: нарушение на член 167, параграф 1 и член 168, параграф 6 от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, както и на спецификациите, доколкото според жалбоподателя офертата на спечелилия оферент не отговаря на всички минимални изисквания, предвидени в документацията за поръчката.
Второ основание: явна грешка в преценката при анализа на съответствието на офертата на спечелилия оферент.
____________